CAS hoor Yastremska se appèl | Netwerk24
27 Januarie 2021 09:42
Dayana Yastremska was uit die veld geslaan nadat sy positief vir verbode middels getoets is. Foto: Getty Images
Die Internasionale Hof vir Sportarbitrasie (CAS) het met verrigtinge begin in 'n dringende appèl deur Dayana Yastremska sodat 'n besluit geneem kan word oor haar deelname aan die Australiese Ope.
Die Oekraïense tennisster, 29ste op die wêreldranglys, is vroeër vandeesmaand voorlopig geskors nadat die Wêreldagentskap teen die gebruik van verbode middels (Wada) 'n verbode middel in haar urinemonster gevind het.
Die Internasionale Tennisfederasie (ITF) het Yastremska se aansoek om die skorsing op te hef van die hand gewys terwyl sy voorberei vir die eerste Grand Slam-toernooi van die jaar wat op 8 Februarie in Melbourne begin.
"CAS het met sy arbitrasie begin en die partye het ooreengekom om die verrigtinge te bespoedig sodat 'n besluit teen 3 Februarie geneem kan word," sê CAS in 'n verklaring.
Yastremska (20) het die urinemonster in November verskaf en 'n Wada-laboratorium in Montreal, Kanada, het mesterolone metaboliet, 'n anaboliese ensiem op sy lys van verbode middels, daarin gevind.
Yastremska, wat haar in Melbourne saam met 72 ander spelers in kwarantyn bevind, ontken dat sy opkikkers gebruik het. Sy glo die positiewe toets is die gevolg van 'n "besmettingsvoorval".